Document ID: 32011D0737

ΑΠΌΦΑΣΗ ΤΗΣ ΕΠΙΤΡΟΠΉΣ
της 9ης Νοεμβρίου 2011
για την τροποποίηση του εσωτερικού της κανονισμού
(2011/737/ΕΕ, Ευρατόμ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για την Ευρωπαϊκή Ένωση,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 249,
Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 106α,
Έχοντας υπόψη την απόφασή της 2010/138/ΕΕ, Ευρατόμ της 24ης Φεβρουαρίου 2010 για την τροποποίηση του εσωτερικού της κανονισμού (1),
Έχοντας υπόψη την απόφαση του προέδρου της Επιτροπής C(2011)8000 της 27ης Οκτωβρίου 2011,
ΑΠΟΦΑΣΙΖΕΙ:
Άρθρο 1
Στο άρθρο 12 του εσωτερικού κανονισμού της Επιτροπής, προστίθεται ένα νέο σημείο 5 με την ακόλουθη διατύπωση:
«5. Κάθε μέλος της Επιτροπής που επιθυμεί να αναστείλει γραπτή διαδικασία στον τομέα του συντονισμού και της εποπτείας των οικονομικών και δημοσιονομικών πολιτικών των κρατών μελών, ιδιαίτερα στο πλαίσιο της ευρωζώνης, απευθύνει στον πρόεδρο σχετικό αιτιολογημένο αίτημα, στο οποίο προσδιορίζονται ρητά τα στοιχεία του σχετικού σχεδίου απόφασης, βάσει αμερόληπτης και αντικειμενικής αξιολόγησης του χρόνου, της διάρθρωσης, της συλλογιστικής ή του αποτελέσματος της προτεινόμενης απόφασης.
Ο πρόεδρος, αν κρίνει αβάσιμη τη συγκεκριμένη αιτιολόγηση και αν διατηρηθεί το αίτημα αναστολής, μπορεί να απορρίψει την αναστολή και να αποφασίσει τη συνέχιση της γραπτής διαδικασίας· στην περίπτωση αυτή, ο γενικός γραμματέας ζητά από τα άλλα μέλη της Επιτροπής να λάβουν θέση για να εξασφαλίσει την τήρηση της απαρτίας που που καθορίζεται στο άρθρο 250 της Συνθήκης για τη λειτουργία της Ευρωπαϊκής Ένωσης. Ο πρόεδρος μπορεί επίσης να συμπεριλάβει το θέμα, με σκοπό την έγκρισή του, στην ημερήσια διάταξη της επόμενης συνεδρίασης της Επιτροπής».
Άρθρο 2
Στο άρθρο 23 του εσωτερικού κανονισμού της Επιτροπής, παρεμβάλλεται ένα νέο σημείο 5α με την ακόλουθη διατύπωση:
«5α. Η διαβούλευση με τη Γενική Διεύθυνση Οικονομικών και Χρηματοδοτικών Υποθέσεων είναι υποχρεωτική για όλες τις πρωτοβουλίες που αφορούν ή έχουν πιθανές επιπτώσεις στην ανάπτυξη, την ανταγωνιστικότητα ή την οικονομική σταθερότητα στην Ευρωπαϊκή Ένωση ή στην ευρωζώνη».
Άρθρο 3
Η παρούσα απόφαση αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Βρυξέλλες, 9 Νοεμβρίου 2011.

Labels: 10
2
15
19